
AVIZ

asupra propunerii legislative privind Legea conservării zonelor carstice

Cu adresa nr. 340 din 9 decembrie 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legistivă privind Legea conservării zonelor carstice. 

In urma examinării, în şedinţa din data de 29 decembrie 1999, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

1. Iiniţiativa legislativă cuprinde unele prevederi ce  nu sunt în concordanţă cu dispoziţiile constituţionale.

Astfel, cu toate că peşterile sunt proprietatea publică a statului, printre atribuţiile Sub-comisiei Patrimoniului Speologic, în art. 8 se prevede că aceasta “conferă dreptul de custodie pe durată de maxim 1 an persoanelor fizice sau juridice interesate”, fără a se arăta care este conţinutul şi întinderea acestui drept.

De asemenea, se vorbeşte despre peşterile aflate în “administrarea agenţiei locale de protecţie a mediului, în custodie sau în administrarea autorităţilor locale” şi se stabileşte un “drept de exploatare exclusivă” pe timp de un an de la data descoperirii, în favoarea autorilor acesteia. Or, potrivit art. 135 alin. (5) din Constituţie, “Bunurile proprietate publică sunt inalienabile. În condiţiile legii ele pot fi date în administrarea regiilor autonome ori instituţiilor publice sau pot fi concesionate ori închiriate”.

În afara acestor modalităţi, ce sunt prevăzute în mod expres şi limitativ de Constituţie, bunurile proprietate publică a statului nu pot fi exploatate.

2. Aşa cum este formulată, această iniţiativă legislativă parlamentară nu este în concordanţă cu legislaţia internă şi cu reglementările din Convenţiile internaţionale la care România este parte. De asemenea, considerăm că ar trebui să se ţină cont şi de proiectul Legii privind aprobarea Planului de amenajarea teritoriului naţional – secţiunea III zone protejate, care se află în curs de adoptare la Parlament.

3. Nu se precizează dacă Sub-comisia Patrimoniului Speologic are sau nu personalitate juridică. Considerăm că nu se poate încredinţa sarcina administrării şi ocrotirii peşterilor unei sub-comisii care nu are personalitate juridică.

De asemenea, nu sunt menţionate sursele financiare din care se vor acoperi cheltuielile sub-comisiei.

4. Contravenţiile ar trebui prevăzute într-un capitol separat, în care să se precizeze şi termenul în care se poate face plângere împotriva procesului-verbal de constatare a contravenţiei şi de aplicare a sancţiunii, instanţa competentă să soluţioneze asemenea plângeri, precum şi dacă sunt aplicabile prevederile Legii nr. 32/1968 privind stabilirea şi sancţionarea contravenţiilor, republicată, cu modificările şi completările ulterioare.

	Dan Constantinescu 

